Informácia o priebehu a výsledkoch 49. zasadnutia Generálnej konferencie
Medzinárodnej agentúry pre atómovú energiu vo Viedni

V dňoch 26. – 30. septembra 2005 sa vo Viedenskom medzinárodnom centre uskutočnilo 49. zasadnutie Generálnej konferencie (ďalej len “Konferencia”) Medzinárodnej agentúry pre atómovú energiu – MAAE (ďalej Agentúra). Zo 138 členských krajín MAAE sa Konferencie zúčastnili delegácie 126 členských krajín. Okrem toho sa Konferencie zúčastnili 
4 nečlenské krajiny, pozorovatelia z Palestíny, zástupca OSN a 2  špecializované agentúry OSN, 9 medzivládnych organizácií a 23 mimovládnych organizácií. 

Slovenskú delegáciu, ktorej členmi  boli zástupcovia Ministerstva hospodárstva, Ministerstva zahraničných vecí, Úradu jadrového dozoru, Ministerstva životného prostredia, Ministerstva zdravotníctva a predstavitelia Stálej misie SR pri OSN a ostatných medzinárodných organizáciách vo Viedni viedla predsedníčka Úradu jadrového dozoru Slovenskej republiky Marta Žiaková. 

Rokovanie Konferencie MAAE prebiehalo podľa schváleného programu. Rokovalo sa v pléne (Plenary), vo Všeobecnom výbore (General Committee) a vo Výbore všetkých (Committee of the Whole), v ktorom sa prerokovávali návrhy všetkých textov rezolúcií. 

Prezidentom Konferencie (viedol rokovania počas Konferencie) bol aklamáciou zvolený p. Horacio Bazoberry, veľvyslanec Bolívie v Rakúskej republike a stály zástupca Bolívie v Medzinárodnej agentúre pre atómovú energiu. 

Konferencia  schválila za člena MAAE 1 novú krajinu – Belize

Po zvolení funkcionárov Konferencie MAAE, zástupca generálneho tajomníka OSN Kofiho Annana pre odzbrojenie p. Nobuyasu Abe, prečítal príhovor generálneho tajomníka OSN adresovaný delegátom Konferencie. 

Generálny  riaditeľ  MAAE p. Mohamed ElBaradei sa vo svojom prejave venoval základným pilierom činnosti MAAE – otázke nešírenia jadrových zbraní, ochrane pred jadrovým terorizmom, jadrovej a radiačnej bezpečnosti, verifikácii jadrových zariadení, vede a jadrovým technológiám, technickej spolupráci a riadeniu a organizácii Agentúry. 
V ďalšej časti rokovania bolo aklamáciou schválené menovanie Mohameda ElBaradeia za Generálneho riaditeľa Agentúry na ďalšie funkčné obdobie od 1. decembra 2005 do 30. novembra 2009.
 
V pléne ďalej vystupovali vo všeobecnej rozprave so svojimi prejavmi vedúci delegácií členských krajín MAAE. Vo väčšine vystúpení členských krajín MAAE zaznievala opätovne požiadavka potreby prehĺbenia medzinárodnej spolupráce v boji proti jadrovému terorizmu, zvýšenia efektívnosti opatrení zameraných na jadrovú a radiačnú bezpečnosť a podpory nešírenia jadrových zbraní. Členské krajiny sa pozitívne vyjadrili aj k programu technickej spolupráce MAAE. 
Vedúca delegácie SR zablahoželala v úvode prejavu prezidentovi Konferencie k jeho zvoleniu a privítala Belize medzi členskými krajinami Agentúry. Vyjadrila podporu prejavu Veľkej Británie v mene Európskej únie a vyjadrila spokojnosť SR so spoluprácou s MAAE,  podporila program MAAE zameraný na posilnenie efektívnosti systému záruk (kontrola jadrových materiálov) a vyzvala ostatné členské krajiny MAAE, aby bezodkladne podpísali Dohody o zárukách a Dodatkové protokoly. Vedúca delegácie SR ďalej informovala o stave a bezpečnosti jadrových zariadení v SR, ako aj úlohách ÚJD SR ako dozorného orgánu, vyjadrila poďakovanie Agentúre za technickú podporu a ocenila spoluprácu v oblasti národných a regionálnych projektov a vyjadrila ochotu SR ako hostiteľskej krajiny  aj naďalej prijímať stážistov a vedeckých pracovníkov  a organizovať tréningové kurzy a semináre v Slovenskej republike.

Konferencia prijala celkovo 17 rezolúcií týkajúcich sa členstva Belize v MAAE, súhlasu s vymenovaním Generálneho riaditeľa, fondu technickej spolupráce na rok 2006, pracovného kapitálového fondu na rok 2006, rozpisu členských príspevkov do pravidelného rozpočtu pre rok 2006, opatrení na posilnenie medzinárodnej spolupráce v oblasti jadrovej a radiačnej bezpečnosti, bezpečnej preprave rádioaktívnych materiálov a ukladania rádioaktívnych odpadov, opatrení na posilnenie aktivít v oblasti technickej spolupráce, nukleárnej vedy, technológií a aplikácií, opatrení na posilnenie efektívnosti a zlepšenie efektivity systému záruk a uplatnenia  dodatkového protokolu k dohodám o zárukách, posilnenia zárukového systému (kontroly jadrových materiálov), pokroku v opatreniach na ochranu proti nukleárnemu terorizmu, rezolúcie o realizácii dohody o bezpečnostných zárukách medzi MAAE a Kórejskou ľudovodemokratickou republikou a rezolúcie o realizácii bezpečnostných záruk MAAE na Strednom východe.
Slovensko na Konferencii prisľúbilo uhradiť do Fondu technickej spolupráce príslušnú čiastku v súlade s uznesením vlády č. 633/2005 zo dňa 24. 8. 2005.

Konferencia  zvolila týchto 11 nových členov Rady guvernérov na obdobie rokov 2005 - 2007: Bielorusko, Kolumbia, Kuba, Egypt, Grécko, Indonézia, Nórsko, Slovinsko, Líbya, Kórejská republika  a Sýria. Slovenská republika je členom Rady guvernérov do septembra 2006. Následne na Rade guvernérov dňa 3.10.2005 bolo Slovensko zvolené za jedného z podpredsedov Rady guvernérov.

Dňa 26. 9. 2005 sa na pôde Medzinárodnej agentúry pre atómovú energiu v rámci 49. Generálnej konferencie uskutočnilo bilaterálne stretnutie predstaviteľov jadrových dozorov USA a SR (Komisia jadrového dozoru USA – US NRC a Úrad jadrového dozoru SR – ÚJD SR) za prítomnosti predsedov oboch úradov. Najdôležitejším bodom stretnutia bol podpis dohody o predĺžení Obnovenej Dohody medzi Úradom jadrového dozoru (ÚJD SR) a Komisiou jadrového dozoru Spojených štátov amerických (US NRC) o výmene technických informácií a spolupráci v oblasti jadrovej bezpečnosti. Dohoda predĺžila platnosť podmienok Obnovenej dohody do 26. septembra 2010. Okrem podpisu dohody si zástupcovia oboch dozorov vymenili informácie o najnovšom vývoji v jadrovom dozore a  legislatíve v oblasti mierového využívania jadrovej energie. Predsedníčka ÚJD SR informovala o novom Atómovom zákone, ktorý vstúpil do platnosti 1. decembra 2004, venovala sa aj otázke odstavenia oboch blokov V-1 Jaslovské Bohunice.  V závere stretnutia predsedníčka ÚJD SR pozvala predsedu US NRC Nielsa  J. Diaza na návštevu Slovenskej republiky.

V rámci pravidelných stretnutí sa dňa 28. septembra 2005 v sídle Medzinárodnej agentúry pre atómovú energiu pri príležitosti 49. Generálnej konferencie uskutočnil spoločný pracovný obed s delegáciami Maďarska, Českej republiky a Slovinska. V rámci rokovania účastníci prediskutovali otázky týkajúce sa najnovšieho vývoja v jednotlivých krajinách so zameraním na legislatívu, organizáciu dozorných orgánov a udalostí na jadrových zariadeniach. Ďalej sa venovali najnovším aktivitám MAAE smerom na VVER typy reaktorov, záležitostiam EÚ, predovšetkým v súvislosti s „jadrovým balíčkom“, aktivitám organizácie  WENRA v oblasti harmonizácie a spoločného prístupu k jadrovej bezpečnosti a k dozoru, predovšetkým v štátoch EÚ, technickej spolupráci - národné a regionálne projekty, financovanie aktivít v rámci technickej spolupráce a mimorozpočtové príspevky a ich využitie. Účastníci rokovania sa snažili nájsť spoločný postoj k diskutovaným otázkam. Predsedovia dozorov sa dohodli na ďalšom stretnutí, ktoré sa uskutoční na jar 2006 v Maďarsku.   

Počas 49. Generálnej konferencie MAAE sa v dňoch 27. a 28. 9. uskutočnilo aj zasadanie Vedeckého fóra, ktoré sa zaoberalo problematikou podpory jadrovej bezpečnosti, pokročilej radiačnej medicíny, rozvoju pokročilých materiálov a technológií. Vedecké fórum otvorili svojimi prejavmi Generálny riaditeľ MAAE Mohamed ElBaradei a nositeľ Nobelovej ceny Burton Richter. Zasadania vedeckého fóra sa zúčastnili zástupcovia ÚJD SR, MZ SR. 

Paralelne s Vedeckým fórom sa dňa 27. 9. konalo odborné stretnutie predstaviteľov dozorných orgánov, zamerané na nové poznatky v oblasti bezpečnostných štandardov a štandardov radiačnej ochrany.

Záver: 	Účasť delegácie SR na Konferencii bola schválená uznesením vlády SR č. 633 zo dňa 24. 8. 2005. Delegácia SR postupovala v súlade so Smernicou pre postup delegácie Slovenskej republiky na 49. zasadnutí Generálnej konferencie MAAE, ktorá bola súčasťou uznesenia vlády č. 633.  Závery  a rezolúcie Konferencie, ako aj členstvo v Rade guvernérov MAAE budú premietnuté do činnosti ÚJD SR,  MZV SR, MH SR a ostatných dotknutých rezortov  v rámci spolupráce s  MAAE. 

.